Ženská dvojhra na Wimbledone 2007

Deň 1: 25. jún

Začiatok zápasov prvého dňa Wimbledonu bol kvôli dažďu posunutý o dve a pol hodiny a aj neskôr boli zápasy párkrát prerušené, takže sa nestihli odohrať všetky zápasy naplánované na prvý deň. Do druhého kola hladko v dvoch setoch postúpili nasadené favoritky Justine Heninová, Serena Williamsová, Marion Bartoliová, Sybille Bammerová, Šachar Peerová a Lucie Šafářová. Z nasadených hráčok sa najviac potrápili Martina Hingisová, ktorá v zápase proti Naomi Cavadayovej odvracala dva mečbaly, aby nakoniec vyhrala 6:7, 7:5, 6:0 a Patty Schnyderová, ktorá vyhrala tretí set pomerom 8:6. V súbojoch nenasadených do druhého kola postúpili Alicia Moliková, Kaia Kanepiová, Roberta Vinciová, Vera Duševinová a Laura Granvilleová. Slovenka Martina Suchá nestačila na Japonku Aiko Nakamurovú a prehrala v dvoch setoch 5:7, 2:6.

Deň 2: 26. jún

Ako prvá svoj zápas dohrala Slovenska Daniela Hantuchová, ktorá zmietla z kurtu Rusku Pavľučenkovovú 6:0, 6:1. Aj druhá Slovenka Jarmila Gajdošová postúpila po výhre nad Američankou Shaughnessyovou 6:2, 6:4. V druhom kole sa stretne s turnajovou trojkou, Jelenou Jankovićovou. Okrem turnajovej 30 Oľgy Pučkovovej všetky nasadené hráčky postúpili do druhého kola. Problémy mali iba Svetlana Kuznecovová, Michaëlla Krajiceková a Venus Williamsová, ktoré na postup potrebovali tri sety. Do ďalších bojov sa dostali aj kvalifikantky Hana Šromová, Oľga Govorcovová, Nika Ožegovićová a Ágnes Szávayová a domáca držiteľka divokej karty Katie O’Brienová.

Deň 3: 27. jún

Tretí hrací deň znova ovplyvnilo počasie. Hralo sa približne iba do šiestej večer miestneho času, kedy začalo pršať. Aj tak sa však stihli dohrať všetky zápasy prvého kola a aj niektoré zápasy druhého kola. Podobne ako v predchádzajúce dni aj tento deň vyhrávali favoritky. Z nasadených do druhého kola nepostúpila iba Anabel Medinová Garriguesová, ktorá podľahla svojej partnerke zo štvorhry Pascualovej v troch setoch. Do tretieho kola zase nepostúpila Sybille Bammerová, ktorá nestačila na Američanku Lauru Granvilleovú. Jediná Slovenka v stredajšom programe Jarmila Gajdošová prehrala s treťou nasadenou Jelenou Jankovićovou.

Deň 4: 28. jún

Štvrtý hrací deň sa začalo hrať o hodinu skôr, aby sa stihli odohrať zápasy z predchádzajúceho dňa. Po výhre nad Ruskou Jelenou Lichovcevovou do tretieho kola postúpila Slovenka Daniela Hantuchová. Stretne sa v ňom s Katarinou Srebotnikovou. Na úkor nasadených sa do ďalších bojov prebojovala mladučká Rakúšanka Tamira Paszeková, Viktorija Azarenková z Bieloruska, Francúzka Aravane Rezaïová, Akiko Morigamiová, ktorá vyradila nasadenú trinástku Dinaru Safinovú a Agnieszka Radwańská, ktorej pre zranenie vzdala Martina Müllerová. Ostatné favoritky zdolali svoje súperky  po väčšine v dvoch setoch. Potrápili sa len Patty Schnyderová, Ai Sugijamová a Lucie Šafářová.

Deň 5: 29. jún

Piaty hrací deň priniesol dve prekvapenia. Nečakal sa postup Laury Granvilleovej cez Martinu Hingisovú a Michaëlly Krajicekovej cez Annu Čakvetadzeovú. Naopak svoj zápas tretieho kola ľahko zvládli Justine Heninová, Serena Williamsová a Marion Bartoliová. Slovenka Daniela Hantuchová na postup do štvrtého  kola potrebovala  proti Katarine Srebotnikovej tri sety. Rovnako tri sety na postup Patty Scheiderová a Jelena Jankovićová.

Deň 6: 30. jún

V sobotu na Wimbledone skoro celý deň pršalo. Svoje zápasy stihli odohrať iba Marija Šarapovová, ktorá v dvoch setoch vyhrala nad Ai Sugijamovou a Amélie Mauresmová, ktorá vyradila Maru Santangelovú. Venus Williamsová bude dohrávať zápas s Akiko Morigamiovou pravdepodobne v pondelok. Venus vyhrala prvý set, ale v druhom prehráva 1:4. Zápas Jeleny Dementievovej s Tamirou Paszekovou prerušili za stavu 6:3, 0:1. Svetlana Kuznecovová viedla 6:2, 4:3 nad Agnieszkou Radwańskou, Ana Ivanovićová 6:3 nad Rezaïovou, Nicole Vaidišová 6:4, 3:2 nad Viktoriou Azarenkovou a zápas Virginia Ruanová Pascualová Nadia Petrovová bol prerušený za stavu 3:6, 1:3.

Deň 7: 2. júl

V pondelok sa dohrávali stretnutia tretieho kola. Prekvapenie sa zrodilo v súboji mladučkej Paszekovej s turnajovou dvanástkou Jelenou Dementievovou. Rakúšanka vyhrala v troch setoch 3:6, 6:2, 6:3. Z ostatných súbojov tretieho kola postúpili nasadené favoritky. Po dohratí posledného zápasu tretieho kola sa na trávnaté kurty spustil dážď a tak ďalšie zápasy boli prerušené. Nakoniec sa odohralo ešte dve stretnutia 4. kola, v ktorých Serena Williamsová porazila Danielu Hantuchovú 6:2, 6:7, 6:2 a Michaëlla Krajiceková Lauru Granvilleovú 6:3, 6:4. Justine Heninová stihla postúpiť ešte pred dažďom.

Deň 8: 3. júl

V tomto hracom dni znova poznačenom dažďom vypadla jedna zo štyroch bývalých víťaziek Wimbledonu a obhajkyňa titulu z roku 2006 Amélie Mauresmová. Prehrala s Češkou Vaidišovou v troch setoch  6:7, 6:4, 1:6. Vypadla aj spolufavoritka turnaja Srbka Jelena Jankovićová, ktorá nestačila na Francúzku Bartoliová. Do štvrťfinále však postúpila druhá Srbka Ana Ivanovićová a Ruska Svetlana Kuznecovová.

Deň 9: 4. júl

Streda priniesla súboj dvoch bývalých víťaziek Wimbledonu Marije Šarapovovej a Venus Williamsovej, z ktorého vyšla víťazne Williamsová. Jej sestra Serena bola menej úspešná a ostala na rakete turnajovej jednotky Justine Heninovej. Po výhre nad Michaëllou Krajicekovou do semifinále postúpila aj Francúzka Marion Bartoliová .

Deň 10: 5. júl

Zo zostávajúcich štvrťfinálových zápasov postúpili Venus Williamsová po výhre nad Svetlanou Kuznecovovou a Ana Ivanovićová, ktorá po tuhom boji v troch setoch porazila Nicole Vaidišovú.

Deň 11: 6. júl

Do finále Wimbledonu sa nečakane prebojovali Francúzka Marion Bartoliová, ktorá vyradila svetovú a turnajovú jednotku Justine Heninovú 1:6, 7:5, 6:1 a Američanka, trojnásobná wimbledonská víťazka, ale len 23. nasadená, Venus Williamsová, ktorá porazila turnajovú šestku Anu Ivanovićovú 6:2, 6:4.

Deň 12: 7. júl

Finále Wimbledonu bolo jasnou záležitosťou trojnásobnej víťazky Venus Williamsovej. V prvom sete viedla 3:0 s jedným brejkom, ale Marion Bartoliová vyrovnala na 3:3 a potom si až do stavu 5:4 obidve hráčky držali svoje podanie. Williamsovej sa podaril rozhodujúci brejk a vyhrala prvý set 6:4. V druhom sete Williamsová opäť vyhrávala  3:0, keď Bartoliová vyhrala svoju prvú hru. Bola to však aj jej jediná hra v druhom sete a preto prehrala 6:1.